Žylow/Sielow. Serbska Witaj-źiśownja Mato Rizo źaržy pśijaśelstwo ze susedneju, nimskeju źiśownju Fryco Rocha (ak ma weto serbske mě!) – wobej ga lažytej jano 50 m roztyla. To jo se naspjet pokazało pśed dwěma tyźenjoma, źož źiśi a wótkubłarki z tamneje źiśownje su pśišli k nim na woglědy.
Serbske wótkubłarki su pśigótowali rědny program. Na źiśi jo cakał „naturmobil“ wót bramborskego jagarskego zwěstka. We njom su na źiśi cakali gólne zwěrjeta, nic žywe, ale wutykane. Źiśi su mógali je pśimjeś a hajckaś. Ten zastojaŕ togo naturmobila Ulf Dyrda jo jim wulicował wót žywjenja źiwiny w góli.
Pótom jo k nim woglědał ptaškaŕ Andy Lehmann ze Žylowa, ak jo pśinjasł žywego pusćinowego jastśebja (Wüstenbussard) sobu.
Źiśi su grali wšake graśa, su dejali mjazy drugim se zaźaržaś ako zwěrjeta, ak su na bildkach wiźeli. Wóni su šćěrili zuby kaž wjelk, chrjochali kaž swinja, skokotali kaž wuchac a mjakotali kaž kóza.
Wótkubłarki su grali na nimski a serbski luštny teater, swój kus „Tłusty tucny pampug“ a su gromaźe jědli sad k pójědankoju.
szl_Latn szl_Latn szl_Latn bos_Latn bos_Latn